EELNÕU 2020/269

								KOMISJONID:

eelarve- ja arengu-	JK	
haridus-		
kultuuri- 		
majandus-	X	
revisjoni-		
sotsiaal- 		

VILJANDI LINNAVOLIKOGU

OTSUS

18. juuni 2020   nr

Investeeringutoetuse taotlemiseks 
projektide nimekirja kinnitamine

Riigihalduse ministri 15.05.2020 määrusega nr 19 kehtestatud "COVID-19 eriolukorras kohaliku omavalitsuse üksustele investeeringuteks, lammutamise ja remonttöödega seotud tegevusteks toetuse eraldamise ning kasutamise tingimuste ja korra“ alusel Viljandi Linnavolikogu

o t s u s t a b:

1.	Kinnitada investeeringutoetuse taotlemiseks Viljandi linna projektide nimekiri järgmiselt:
1.1.	Tallinna tänava rekonstrueerimine;
1.2.	Viljandi Huvikooli tehnikaringide ruumide rekonstrueerimine (Paala tee 46, Viljandi);
1.3.	Viljandi Männimäe jalgpallihalli projekteerimine ja ehitamine.

2.	Volitada Viljandi Linnavalitsust esitama Rahandusministeeriumile toetuse taotlemiseks otsuse punktis 1 nimetatud projektide vormikohast nimekirja ja muid nõutud dokumente. 

3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

4. Otsus jõustub teatavakstegemisest.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Marika Aaso, Reet Alev
Esitatud: 01.06.2020
Esitaja: Viljandi Linnavalitsus			Ettekandja: Madis Timpson
Lk arv: 3
Hääletamine: nõudmisel

Seletuskiri
Investeeringutoetuse taotlemiseks projektide nimekirja kinnitamine

Eelnõu eesmärgiks on riigi 2020. aasta lisaeelarve seadusega Viljandi linnale investeeringutoetuseks määratud 860 000 euro suuruse toetuse taotlemise aluseks oleva projektide nimekirja kinnitamine ja linnavalitsusele volituste andmine toetuse taotlemiseks Rahandusministeeriumile dokumentide esitamiseks. 

2020. aasta lisaeelarvega määrati omavalitsustele kokku 130 miljonit eurot investeeringutoetust, et leevendada COVID-19 eriolukorra negatiivseid mõjusid majanduses. Toetus on ühekordne, mida jaotatakse ainult 2020. aastal. Toetuse taotlemise aluseks on riigihalduse ministri 15.05.2020 määrusega nr 19 vastu võetud COVID-19 eriolukorras kohaliku omavalitsuse üksustele investeeringuteks, lammutamise ja remonttöödega seotud tegevusteks toetuse eraldamise ning kasutamise tingimused ja kord (edaspidi nimetatud kord).

Korra alusel on toetust võimalik taotleda ainult uutele investeeringutele st neile projektidele, mis ei ole omavalitsuse 2020. aasta eelarves ega enne 15.04.2020 vastu võetud lisaeelarves ning ei ole 2020. aasta hankeplaanis. Toetust võib kasutada 2020. aasta uuteks investeeringuteks ja selle  kasutamiseks omafinantseeringut ei nõuta. Toetust võib kasutada tingimustele vastava mõnest teisest allikast toetust saava projekti omaosaluse kulude katteks. Igale omavalitsusele on arvestatud piirsumma, mille piires tuleb esitada toetust saavate projektide nimekiri. Nimekirja võib esitada osade kaupa kuni piirsumma täitumiseni ning selle esitamise viimane kuupäev on 15.11.2020. Toetuse saamise eelduseks on tingimuste täitmine, milleks on uued projektid, abikõlbulikkuse nõuete täitmine ja parima pakkuja väljavalimine. Toetuse andmine otsustatakse ministri käskkirjaga omavalitsuse esitatud nimekirja alusel. Pärast toetuse otsust peab omavalitsus sõlmima tööde teostajaga lepingu ning selle esitamisel kannab Rahandusministeerium toetuse summa omavalitsuse arvele.

Viljandi linnale on arvestatud vastavalt metoodikale 860 000 eurot piirsummaks, mille piires saab esitada toetuse taotlemiseks projektide nimekirja. Eelnõuga kinnitatakse projektide esialgne nimekiri, milles on järgmised projektid:

1.	Tallinna tänava rekonstrueerimine – taotletava toetuse summa 353 983,47 eurot. 
Majandus- ja taristuministri 31.03.2020. a käskkirjaga 62 „Kohaliku tee ehitamiseks juhtumipõhise investeeringutoetuse eraldamine“ määrati Viljandi linnale Tallinna tänava rekonstrueerimiseks transiittee toetus summas 980 000 eurot. Viljandi linna omafinantseering projekti elluviimisel on 30%. Nimetatud tööd ei sisaldu Viljandi linna 2020. aasta eelarves ega ka linna käesoleva aasta hankeplaanis. Tööde kogumaksumus käibemaksuga on 1 229 728,72 eurot, millest projekti omaosalus moodustab 368 918,62 eurot. Omaosalusest on mitteabikõlbulik projekti partneri Viljandi Veevärk AS-i poolt tasutavate tööde käibemaks.

2.	Viljandi Huvikooli tehnikaringide ruumide rekonstrueerimine – taotletava toetuse summa kuni 56 475 eurot.
Viljandi Huvikooli 1 mehhatroonika- ja 3 tehnikaringi tarbeks rekonstrueeritakse ja võetakse kasutusele Viljandi Paalalinna Kooli hoones 0 korrusel olevad kasutuseta ruumid. Projekt on uus ja ei sisaldu Viljandi linna 2020. aasta eelarves ega käesoleva aasta hankeplaanis. Projekti maksumus selgub hankemenetluse käigus.

3.	Viljandi Männimäe jalgpallihalli projekteerimine ja ehitamine – taotletava toetuse summa 449 541,53 eurot.
Kultuuriministri 30.03.2020 käskkirjaga nr 51 eraldati Viljandi Spordikeskusele jalgpallihalli  ehitamiseks 1 500 000 eurot. Investeeringutoetuse kasutamiseks sõlmisid Kultuuriministeerium ja Viljandi Spordikeskus 2.04.2020 riigieelarvelise toetuse kasutamise lepingu nr 7-17/2941-2. Toetuse kasutamise abikõlbulikkuse periood on 01.01.2020 kuni 31.12.2021 ning abikõlbulikuks kuluks on projekti tegevuste elluviimisega otseselt seotud kulud.
Viljandi Männimäe jalgpallihalli rajamise hinnanguline käibemaksuta maksumus on 2 245 000 eurot, millest on riigieelarveline toetus 1 500 000 eurot ja hinnanguline omafinantseering 745 000 eurot. 
Projekt on uus ja ei sisaldu Viljandi linna 2020. aasta eelarves ega käesoleva aasta hankeplaanis. 2020. aastal koostatakse jalgpallihalli eelprojekt ning alustatakse põhiprojekti koostamist. 2021. aastal jätkatakse põhiprojekti koostamist ning teostatakse ehitustööd. 
Projekti maksumus selgub hankemenetluse käigus ning eeldatavalt kasutatakse projektile kogu Viljandi linnale ette nähtud piirsummast punktides 1 ja 2 nimetatud projektidest üle jääv summa.

Eelnõuga antakse Viljandi Linnavalitsusele volitus investeeringutoetuse projektide vormikohase nimekirja ja muude nõutud dokumentide esitamiseks Rahandusministeeriumile.

Eelnõu ei too kaasa täiendavaid kulusid linna eelarvele.

(allkirjastatud digitaalselt)
Reet Alev
linnaarengu spetsialist